R. Zajac, minister zdravotníctva SR: (2004-10-27):
Pýtali ste sa viacerí, prečo 1. 12. 2004, ako budeme oddlžovať, čo budeme oddlžovať. Ide o to, že v roku 2003, 2001, 2002 došlo formou prikázania pohľadávky k vybratiu 250 miliónov korún prevedením bonitných poistných od veľkých koncernov, ktoré tu platia poistné na súkromné firmy cez exekučné príkazy právoplatným rozhodnutím Okresného súdu Bratislava III. Táto hrozba, menovite za zrušenou Perspektívou je tu stále a preto potrebujeme od 1. decembra previesť všetky záväzky za zrušenú poisťovňu Perspektíva na spoločnosť, ktorú určí štát a kde je stopercentná účasť štátu. Ide nám o to, aby nebrali týmto spôsobom peniaze aktívne poisťovne, ktorou bola Všeobecná. Dobre viete, že jeden z mojich predchodcov vydal rozhodnutie, že právnym nástupcom včítane finančných dôsledkov je Všeobecná zdravotná poisťovňa. Druhý z mojich predchodcov následne toto rozhodnutie zrušil a podal trestné oznámenie na generálneho, vtedajšieho generálneho riaditeľa Všeobecnej poisťovne, že sa neodvolal proti tomuto rozhodnutiu. Takže my potrebujeme, aby všetky záväzky za Perspektívou a inými rezortnými zdravotnými poisťovňami mal pod kontrolou štát a mohol ich vyplácať. Pýtate sa, na otázku oddlžovania. Štát, ktorý v roku 2001 zákonom 416 sa zaviazal, že odovzdá zdravotnícke zariadenia mestám a obciam, bol súčasne povinný tieto zdravotnícke zariadenia oddlžiť. Tomu bránia vzťahy medzi zdravotníckymi zariadeniami a existujúcimi poisťovňami, pretože majú vzájomne nevysporiadané vzťahy, záväzky a pohľadávky. My sa budeme baviť aj v tomto zákone len k 31. 12. 2004. Touto zmenou umožňujeme aj zdravotníckym zariadeniam, aj poisťovniam, ale aj štátnej akciovej spoločnosti, aby mohli do tých vzťahov vstúpiť bez toho, že by niekoho poškodili. Súkromný sektor, ako som už povedal pánovi poslancovi Paškovi, to znamená lekárne, optiky, výdajne zdravotníckych pomôcok, lekární primárnej a špecializovaná ambulantnej starostlivosti budú oddlžení vo forme „keš“. Ostala tu otázka kúpeľov. Musím povedať, že v rámci privatizácie kúpeľných zariadení tu vzniklo to, čo tento parlament nakoniec pri reformných zákonoch odmietal, a to, aby zdravotná poisťovňa vlastnila poskytovateľa. Ak zdravotná poisťovňa vlastní akcie kúpeľov, vlastní alebo spoluvlastní poskytovateľa. Ale to nebol ten dôvod, prečo nás Všeobecná požiadala o to, aby sme presadili v parlamente zákon. Ide o to, že Všeobecná zdravotná poisťovňa má niekde menšie percento, niekde väčšie percento podielu na akciách. Teda je spoluvlastníkom. Ale keďže nemá dostatok voľných zdrojov a jej spoluvlastníci zdvíhajú základné imanie, čo je pomerne bežný a v obchodnom styku aj legitímny krok, Všeobecná sa dostáva do veľmi nevýhodného postavenia menšinového a menšinového akcionára a hodnota jej akcií sa stáva bezvýznamnou. Preto Všeobecná požiadala o súhlas, aby mohla odpredať verejným spôsobom, verejnou súťažou tieto akcie, a pani poslankyňa Tóthová, verejne osvedčujem, že nie je tu pripravená žiadna spoločnosť, ktorá by si bola tieto akcie akoby kúpila, že to spraví verejnou súťažou, spraví to za podmienok, ktoré stanovuje zákon, aby získala aspoň nejaké peniaze. Ak totižto si ponechá tieto akcie a jej podiel bude relatívne klesať navyšovaním základného imania a deje sa to skoro v každých kúpeľoch, tak o chvíľu to budú len bezcenné papieriky. A podľa môjho názoru tento krok mali spraviť už dávno, pradávno a už dávno, pradávno mali žiadať parlament a vládu o súhlas, aby mohli tieto akcie dať preč, pretože im nedonesie nič dobrého, nedonesie im korunu dividend, iba ich majetok relatívne klesá. Je to tak v obchodných spoločnostiach. Takže si myslím, že ak chcete moje verejné osvedčenie, práve som vám ho dal s tým, že určite tu nikto nepripravil žiadnu vopred vybratú spoločnosť, ktorá by si akosi mala kúpiť. Chcem povedať, že je vždy ťažké v takých dynamických zmenách, ako sa dejú, mať presne vyčistený a exaktný zákon, aj keď je to snaha každého z predkladateľov. Ale to, čo je úplne najdôležitejšie, všetky tieto zmeny, ktoré máte aj v správe, aj návrh, aby sa bod 80 samostatne hlasoval, boli prakticky jednomyseľne, myslím s jedným zdržaným hlasom schválené gestorským výborom, takpovediac odborným výborom. A ja si myslím, že parlament je zákonodarný orgán z ústavy a že je najvyšším orgánom tejto republiky a keď parlament takto pripravené zákony schváli, tak platia pre nás všetkých, či si o tom niečo myslíme, alebo nie. Ďakujem pekne.